**** LOVARDAI SZABÁLYZAT**

**Általános:**

* Idegen személyek csak kísérővel mehetnek be az istállóba.
* A lovardában tartózkodók **kötelesek** a létesítmény házirendjét, a munkavédelmi és tűzrendészeti előírásokat valamint a lovarda írott és íratlan szabályait **betartani**.
* A lovarda területén a tisztaságra minden lovasnak ügyelni kell. A lovak által a lovarda területén elhullatott trágyát és a lovak ápolásánál, tisztításánál keletkező hulladékot is a ló tulajdonosa illetve a ló használója **köteles** haladéktalanul **feltakarítani.**
* A lovarda területén csak a munkavégzésre használt autó közlekedhet.
* A széna és a szalmabálákra felmászni **tilos** és **életveszélyes**.

**Felelősség:**

* Az istállókat, a lovardát mindenki **saját felelőségére** használja, a vízzel és árammal takarékos módon kell bánjon
* Mindenki a saját felelősségére lovagol. A legnagyobb körültekintés esetén is előfordulhat a lóról esés, ez a lovaglás velejárója.
* A lovarda nem vállal felelősséget az esetleges sérülésekért.
* Kiskorú gyermek csak a szülő hozzájárulása esetén lovagolhat.
* A lovardában és annak felszereléseiben okozott kárt teljes egészében az okozónak meg kell téríteni.

**Biztonsági előírások**:

* A Lovardában a kobak használata minden lovas számára kötelező a lóra szállástól a lovaglás befejezéséig. Aki nem rendelkezik saját kobakkal, annak azt lehetőség szerint a Lovarda biztosítja
* Gyermek – és ifjúsági lovasok számára a gerincvédő használata ajánlott, különösen ugróedzések és versenyek alkalmával
* Tilos a lovardában ittasan bármilyen tevékenységet folytatni
* A lovardai berendezéseket, gépeket (traktor, jártatógép, öntözőberendezés stb) csak az arra kijelölt személy kezelheti.
* **A lovarda egész területén – kivéve az erre kijelölt helyet – tilos a dohányzás**
* Tilos olyan cipőben lovagolni, amely méreténél vagy kialakításánál fogva beszorulhat a kengyelbe.
* Külön kérjük a szülőket, hogy fokozottan ügyeljenek kisgyermekeikre, egyedül ne engedjék a lovak közelébe, a karámokba és az istállókba. A rohangáló, kiabáló gyerekek megijeszthetik a lovakat, veszélybe sodorva a rajtuk ülő kezdő lovasokat.

**Lovak néhány tulajdonsága, melyeket figyelembe kell venni**

 A lovaglás, a lóval való bánásmód bizonyos kockázatokkal jár, a lovaglás veszélyes üzem, ahhoz, hogy a fokozott elvárásoknak megfeleljünk fontos, hogy betartsuk a szabályokat. Ha valamiben nem vagyunk biztosak, ne szégyelljünk segítséget kérni az oktatótól, ill. a tapasztaltabb lovasoktól.

A **ló menekülő állat**, kitűnőek az érzékszervei, nagyon jó a megfigyelőképességük, ezért általában a lovasnál előbb vesznek észre dolgokat. A vadon élő lovak egyetlen hatékony fegyvere a ragadozókkal szemben a menekülés, ebből adódik, hogy a megijesztett ló első reakciója a menekülés. Ezért nem szeretik a számukra szűk helyeket, ha ilyen helyre kerülnek és onnan menekülnek nem törődnek az emberrel.

Kérjük, hogy a lovak közelében mindig kerüljük a hirtelen mozdulatokat, **a ló felé mindig nyugodtan és határozottan közelítsünk**, lehetőleg ne egyenesen szemből, hanem mindig egy kicsit oldalról. Az istállóban is mindig nyugodt, határozott szavakkal hívjuk fel magunkra a figyelmet és csak akkor menjünk be hozzá, ha már észrevett bennünket.

Figyeljük a ló reakcióit! A hátracsapott fül általában harapásra figyelmeztet. Ilyenkor is mindig nyugodtan és határozottan viselkedjünk. A ló által érzékelt félelem (amit minden esetben megérez) csak fokozza balesetveszélyes reakcióit. Nem szabad kapkodni, határozottan, nyugodtan, csendesen kell viselkedni.

Soha ne kerüljünk hirtelen a ló háta mögé, mert ijedtében kirúghat, főleg boxban, ahol nem tud menekülni. Ha hátulról közelítünk, mindig hangosan kell szólítani (nem a neve a lényeg, hanem az hogy észrevett minket). Minden lónak külön egyénisége van, melyet igyekezzünk kiismerni és a velük való bánásmódot ennek megfelelően kialakítani. Igénylik és meghálálják a szeretetet, a törődést, durva, goromba bánásmód esetén hamar elvadulnak. Lényeges, hogy a ló számára mindig egyértelműek legyenek a lovas elvárásai, kívánságai, mozdulatai.

Fontos a türelem és a következetesség!

**Minden kedves vendégünknek kellemes lovaglást kívánunk!**